b'\n_START_ARTICLE_\nStirni\xc5\xa1ki\xc5\xb3 atodanga\n_START_SECTION_\nGeologinis paminklas\n_START_PARAGRAPH_\n\xc5\xa0iam geologiniam paminklui priskiriama ne tik pati Stirni\xc5\xa1ki\xc5\xb3 atodanga, bet ir \xc5\xa1alia st\xc5\xabksantis pastatas su dolomitin\xc4\x97mis kolonomis. Istorinis Stirni\xc5\xa1ki\xc5\xb3 dvaro statinys skendi kr\xc5\xabmuose, yra avarin\xc4\x97s b\xc5\xabkl\xc4\x97s\xc2\xa0\xe2\x80\x93 apie tai persp\xc4\x97ja pakabintas u\xc5\xbera\xc5\xa1as. \xc5\xa0is geologinis paminklas vadinamas \xc4\xafvairiais vardais: Stirni\xc5\xa1ki\xc5\xb3 karjero sienel\xc4\x97, Pauliankos dolomit\xc5\xb3 atodanga ir dolomitinis pastatas, Pauliankos dolomitin\xc4\x97 atodanga, Stirni\xc5\xa1ki\xc5\xb3 atodanga._NEWLINE_Suosos sluoksni\xc5\xb3 dolomitai Buiv\xc4\x97n\xc5\xb3 ir Stirni\xc5\xa1ki\xc5\xb3 karjeruose buvo lau\xc5\xbeiami statyboms nuo seno. \xc5\xa0alia Stirni\xc5\xa1ki\xc5\xb3 karjero i\xc5\xa1 dolomit\xc5\xb3 sum\xc5\xabrytos pastato kolonos yra ne tik geologinis, bet ir kult\xc5\xabrinis-etnografinis-istorinis paminklas. 1988\xc2\xa0m. Nori\xc5\xabn\xc5\xb3 apylink\xc4\x97je Suosos upelio \xc5\xbeemupys tarp Pasuosi\xc5\xb3, Karali\xc5\xabn\xc5\xb3, Rad\xc5\xbei\xc5\xabn\xc5\xb3 ir Stirni\xc5\xa1ki\xc5\xb3 kaim\xc5\xb3 paskelbtas geologiniu draustiniu. Jo plotas 21,6 ha. Draustinio paskirtis yra apsaugoti v\xc4\x97lyvojo devono Suosos sluoksni\xc5\xb3 atodangas ir i\xc5\xa1eigas Suosos upelio vagoje. \xc5\xa0ie devono sluoksniai prad\xc4\x97ti tyrin\xc4\x97ti geolog\xc5\xb3 dar XIX a.'